Diari Oficial de la Generalitat Valenciana


Sumari del DOGV 8439, del 07-12-2018 (2018/11867)

Convocatòria per a seleccionar dos projectes, un per a cadascun dels museus participants, que oferisquen una perspectiva de gènere i atenguen la diversitat cultural de les col·leccions del Museu d'Art Contemporani d'Alacant-MACA i del Museu d'Art Contemporani de Vilafamés-MACVAC.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8439

Data del DOGV
:   07-12-2018

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2018/11806


Data del document
:   03-12-2018

Organisme emissor
:   Consorci de Museus de la Comunitat Valenciana

Tipus de document
:   Anunci

Descriptors 

:   * contracte administratiu

Convocatòria per a seleccionar dos projectes, un per a cadascun dels museus participants, que oferisquen una perspectiva de gènere i atenguen la diversitat cultural de les col·leccions del Museu d'Art Contemporani d'Alacant-MACA i del Museu d'Art Contemporani de Vilafamés-MACVAC. [2018/11204]  
1. Objecte.  
Amb la finalitat de reforçar el principi d'igualtat en l'àmbit de la cultura i de la creació artística, l'objecte d'aquesta convocatòria és seleccionar dos projectes, un per a cada un dels museus participants, que oferisquen una perspectiva de gènere i atenguen la diversitat cultural de les col·leccions del Museu d'Art Contemporani d'Alacant-MACA i del Museu d'Art Contemporani de Vilafamés-MACVAC per a avançar cap a una museologia més inclusiva i crítica.  
A fi de completar la narració històrica, generalment feta des d'una perspectiva masculina i etnocèntrica, se cerquen projectes que conten l'altra meitat de la història, la meitat construïda per les dones i invisibilitzada al llarg del temps, però també projectes que treballen altres desigualtats a través de guies didàctiques, relectures de les obres, proposta de nous itineraris o activitats que fomenten la discussió sobre qüestions d'igualtat, utilitzant les obres dels museus com a element mediador.  
  
Els projectes tindran un període de durada de 6 mesos, en el qual els projectes seleccionats han de dur a terme les seues propostes per mitjà del desenvolupament d'activitats segons les necessitats de cada una.  
  
Els objectius de la convocatòria són:  
 - Construir nous relats que recullen la part de la història no contada als museus.  
 - Oferir una perspectiva àmplia de gènere i visibilitzar la diversitat cultural.  
 - Visibilitzar la situació de les comunitats o col·lectius fins ara no representats en les col·leccions dels museus per mitjà de processos de reflexió i aprenentatge des de la mediació cultural.  
  
2. Dotació econòmica  
S'estableix una dotació total d'11.800 € (impostos indirectes inclosos), dividida en dos imports de 5.900 € a cada un dels projectes, que es distribueixen de la manera següent:  
- 3.500 euros (impostos inclosos) en concepte d'honoraris d'autoria.   
  
- 2.000 euros (impostos inclosos) destinats a despeses de material.  
- Fins a un màxim de 400 euros destinats a despeses de viatge.   
Partida pressupostària: 45993.18262.22228.  
  
3. Persones beneficiàries  
Poden optar a la convocatòria investigadores o investigadors, educadores o educadors i mediadores o mediadors culturals, a títol individual o bé agrupats en col·lectius.  
  
4. Termini de presentació de sol·licituds  
S'obrirà l'endemà de la publicació en el Diari Oficial de la Generalitat Valenciana i finalitzarà el 7 de febrer de 2019. En acabar aquest termini no s'admetrà cap sol·licitud.   
  
5. Presentació de sol·licituds  
Les sol·licituds s'han de presentar, preferentment, en format digital a través de l'aplicació disponible en www.consorcimuseus.gva.es/convocatories/  
També es poden presentar de qualsevol de les formes previstes en l'art. 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
A les sol·licituds cal d'adjuntar la documentació següent:  
- Formulari d'inscripció.  
- Breu resum del projecte (400 paraules, màxim)  
- Memòria tècnica del projecte que continga:  
Títol del projecte.  
- Museu de preferència per a la realització del projecte.  
- Objectius i destinataris.  
- Calendari d'execució.  
- Programa d'activitats.  
- Relació de necessitats tècniques.  
- Pressupost desglossat.  
- Curriculum vitae, que incloga la documentació dels tres últims treballs realitzats o projectats.  
- Fotocòpia DNI, o en cas d'entitats, documentació de la mateixa i la seua representació legal.  
  
6. Procés de selecció  
Per a la valoració i la selecció de les sol·licituds presentades queda constituït un jurat integrat per professionals del sector i presidit per la presidenta de la Comissió Científicoartística del CMCV o persona en qui delegue, d'acord amb el Codi de Bones Pràctiques en la Cultura Valenciana, i garantir així la presència de representants de la societat civil, d'experts en la matèria i del CMCV.  
Aquest jurat està format per Cristina Martínez Alarcón (a proposta de l'Institut de les Dones); Mau Monleon Pradas (a proposta de l'associació Artistes Visuals València , Alacant i Castelló AVVAC) doctora en Belles arts, artista i professora de la Universitat Politècnica de València; Begoña Martínez Deltell (a proposta d'Associació de Dones en les Arts Visuals-MAV) directora de la Galeria Aural i José Luis Pérez Pont, gerent del CMCV (en delegació de la Presidenta de la Comissió Científic Artística del CMCV ).  
Els projectes s'han de valorar tenint en compte els criteris següents:  
  
- Adequació dels projectes amb els objectius de la convocatòria: fins a un màxim de 4.  
- Caràcter innovador de la proposta: fins a un màxim de 3   
- Trajectòria de la persona sol·licitant: fins a un màxim de 2.  
- Optimització dels recursos econòmics i materials: fins a un màxim d'1   
Es desestimaran els projectes que no respecten els principis democràtics de convivència i pluralitat, i així es garantirà la igualtat de totes les persones amb independència del gènere, la raça, la llengua i l'orientació sexual.   
  
7. Resolució  
El jurat ha de triar dos projectes, que seran els seleccionats i dos més, que quedaran com a reserva en cas que algun dels seleccionats hi renuncie.  
La notificació dels projectes seleccionats pel jurat es farà per mitjà de la publicació en la pàgina web del CMCV (www.consorcimuseus.gva.es) i en el Diari Oficial de la Generalitat Valenciana. A més, aquesta resolució es notificarà a totes les persones participants per correu electrònic.  
Contra la decisió es pot interposar, d'acord amb el que es disposa en la Llei 39/2015, de procediment administratiu comú de les administracions públiques, un recurs potestatiu de reposició en el termini d'un mes, comptador des de l'endemà a la notificació/publicació davant del mateix òrgan que va dictar l'acte.  
Els projectes no seleccionats presentats i els materials adjunts s'eliminaran del servidor corresponent.  
El CMCV es compromet a no distribuir la informació dels projectes no seleccionats ni a fer-ne ús.  
En cas que els projectes no s'adapten a l'objecte ni els criteris establits, el jurat pot deixar la convocatòria deserta, o seleccionar un nombre inferior de projectes a l'inicialment previst.  
  
8. Compromís d'acceptació  
Les persones seleccionades han de subscriure un contracte amb el CMCV. Aquest document té per objecte regular els drets i les obligacions de les parts, així com establir la regulació dels incompliments.  
És indispensable, per a poder rebre els pagaments, presentar al CMCV els certificats que demostren estar al corrent de les obligacions tributàries i davant de la Seguretat Social, així com, si fora necessari per al projecte presentat, del corresponent segur de responsabilitat civil.  
  
  
  
  
9. Pagament dels honoraris  
El pagament a les persones beneficiàries s'efectuarà per mitjà de transferència bancària, d'acord amb la disponibilitat de tresoreria i es farà efectiu de la manera següent:   
- Pel que fa als 3.500 euros en concepte d'honoraris, es transferiran amb la presentació prèvia de la factura reglamentària en dos terminis:   
- 50 % després de signar el contracte   
- 50 % en finalitzar el projecte.  
- Pel que fa als 2.000 euros destinats a materials es justificaran documentalment i es pagaran amb la presentació prèvia de la factura reglamentària.  
- 40 % una vegada formalitzat el contracte de serveis.   
- 60 % restant en funció de les necessitats que requerisca el projecte.  
  
- Pel que fa als 400 euros destinats a despeses de viatge es justificaran documentalment i es pagaran amb la presentació prèvia de la factura reglamentària:  
- 50 % una vegada feta la primera sessió.  
- 50 % en finalitzar el període de sessions.  
  
10. Termini d'execució  
Els projectes aprovats es programaran, d'acord amb la persona o el col·lectiu seleccionat i el centre al qual vaja dirigit, entre els mesos d'octubre de 2018 i juliol de 2019.  
  
11. Obligacions de les persones seleccionades  
Les persones o col·lectius seleccionats han de comunicar per escrit l'acceptació, en un termini no superior a 15 dies des que es publique la resolució. En cas contrari, perden la condició de persona o col·lectiu beneficiari.  
Les persones o col·lectius beneficiaris es comprometen a executar el projecte en el termini acordat amb el CMCV. Qualsevol possible modificació del projecte ha d'estar suficientment motivada i autoritzada prèviament pel CMCV.  
Igualment, es comprometen a destinar la quantitat assignada a materials només amb aquesta finalitat i a justificar-ho documentalment. Es procedirà a la devolució de les quanties que no es justifiquen. També s'han de sotmetre al control financer i complir les obligacions tributàries establides per llei.  
Les persones o col·lectius beneficiaris hauran d'estar al corrent amb les obligacions tributàries i de la Seguretat Social.  
Les persones o col·lectius beneficiaris s'abstindran d'intervindre en la contractació dels treballs derivats de la realització del projecte, que s'efectuaran segons el RD 3/2011, de 14 de novembre, pel qual s'aprova el text refós de la Llei de contractes del sector públic. La persona o el col·lectiu pot proposar als col·laboradors habituals que presenten pressupostos al CMCV i entren en concurs de valoració pressupostària.  
  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, i a vetlar en tot moment pels drets de les persones i col·lectius seleccionats i la integritat dels seus projectes.  
El CMCV serà l'encarregat d'avaluar, supervisar i fer el seguiment del desenvolupament dels projectes, així com de les tasques de coordinació i de complir els terminis acordats respecte a l'execució d'aquest.  
  
El CMCV durà a terme una difusió correcta del projecte, tant en la pàgina web com a través d'altres mitjans de comunicació pública.  
  
13. Prerrogatives del CMCV  
El CMCV pot sol·licitar informació sobre el desenvolupament del projecte durant la fase de realització.  
De comú acord amb les persones o col·lectius beneficiaris, el CMCV queda en llibertat per a negociar la coproducció dels projectes seleccionats amb altres institucions.  
  
14. Drets d'autoria  
Les persones o col·lectius seleccionats cedeixen de manera no exclusiva al CMCV els drets de comunicació pública dels projectes seleccionats per a publicar-los en catàlegs, cartells, vídeos promocionals, pàgines web, RSS i altres mitjans audiovisuals, sempre relacionats amb les finalitats de la institució convocant, sense perjudici dels drets morals que ostenten en raó de la seua autoria.  
Els participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets   
de terceres persones, els participants garanteixen l'obtenció dels drets, autoritzacions i/o llicències necessàries, i exoneren el CMCV de qualsevol reclamació sobre això.  
  
El CMCV es compromet a respectar, escrupolosament, els drets de l'autor o autora sobre la seua obra, i reconéixer, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 3 de desembre de 2018.- El gerent: José Luis Pérez Pont.